Ambulanse, nie ampsmotors vir Noord-KaapZamani Saul, die nuwe premier van die Noord-Kaap. (Foto: verskaf) Die Noord-Kaapse premier, Zamani Saul, het ŉ “mens-gesentreerde” provinsiale regering aan inwoners van dié provinsie beloof, en sê die begroting vir nuwe voertuie vir lede van die uitvoerende raad (LUR’e) gaan gebruik word om ambulanse te koop. Saul kondig Woensdag sy nuwe uitvoerende raad aan en sê dit gaan kleiner wees danksy die herstrukturering van departemente. “Die bekendmaking (van LUR’e) gaan nie gevolg word deur ŉ inkopietog vir nuwe voertuie nie. Voertuie vir LUR’e gaan net gekoop word as dit absoluut noodsaaklik is en dan net met goedkeuring van die premier. Alle ongebruikte geld wat vir nuwe motors begroot is, moet aan die departement van gesondheid oorgedra word om ambulanse te koop,” het Saul tydens sy inhuldigingstoespraak in Kimberley gesê. “Ek onderneem om ŉ aktivistiese premier te wees wat tussen die mense bly. Ek gaan nie tyd deurbring in die gemak van die kantoor en in die skadu van selfverheerliking nie.” Saul het gesê hy gaan die dienslewering by die departemente van onderwys en gesondheid self dophou en vir hom ŉ kantoor by die onderwysdepartement én die Robert Sobukwe-hospitaal se ongevalle-eenheid inrig. “Ons gaan ons onderwysstelsel weer op dreef kry en een van die bes presterende provinsies in die land word. Ons gaan die gesondheidsdepartement verbeter en waardigheid aan pasiënte gee. “My erns om ŉ moderne, groeiende en suksesvolle provinsie te bou, gaan môre te siene wees in die soort LUR wat by dié twee departemente aangestel gaan word. Dit gaan LUR’e wees met moed, wat standaarde verhoog, slim en hardwerkend is.” Saul het gesê politici is nie koninklikes nie en kan nie in weelde rondrits terwyl mense nie toegang tot ambulanse het nie. Hy sê die pos van LUR is ook nie ŉ wegspringplek na roem en rykdom nie. Die nuwe premier het onderneem om kundiges aan te stel om die provinsie te help regeer en beoog om weg te doen met die tenderstelsel. “Dit sal ons toelaat om meer werk te skep en korrupsie met die verkrygingsproses te stuit. Dit is onaanvaarbaar dat ŉ departement nie basiese noodsaaklikhede soos toiletpapier en skoonmaakmiddels by ŉ plaaslike winkel kan koop nie, maar deur ŉ tenderproses daarvoor moet gaan. Ons gaan die staatsdiens onttender om koste te besnoei en dienste aan ons mense te lewer,” het Saul gesê. Om geld vir onderwys in te samel, het Saul die departement van openbare werke beveel om die ampswonings van die Noord-Kaap te verkoop. Die geld daarvoor sal na ŉ provinsiale beursfonds gaan.